**НАЦРТ**

 На основу чл. 22. тачка 3), 155, 156, 157 и 158 Закона о радијационој и нуклеарној сигурности и безбедности („Службени гласник РС”, бр. 95/18 и 10/19) и члана 15. тачка 4) Статута Директората за радијациону и нуклеарну сигурност и безбедност Србије („Службени гласник РС”, број 9/19), Одбор Директората за радијациону и нуклеарну сигурност и безбедност Србије доноси

**ПРАВИЛНИК О РЕМЕДИЈАЦИЈИ И САНАЦИЈИ**

**I УВОДНЕ ОДРЕДБЕ**

 **Предмет**

**Члан 1.**

Овим правилником ближе се прописују:

1. услови за ремедијацију локације и санацију објеката;
2. услови и рокови у којима се чувају евиденције и подаци;
3. мере контроле локације уколико је њено коришћење ограничено;
4. мере контроле објекта уколико је његово коришћење ограничено;
5. обим и садржај плана ремедијације и плана санације контаминираних локација и објеката.

**Значење појмова**

**Члан 2.**

Поједини изрази употребљени у овом правилнику имају следеће значење:

1. *Површинске воде* јесу текуће и стајаће воде на површини земље, изузев подземних вода;
2. *Подземне воде* јесу све воде које су испод површине земље у зони засићења и у додиру са површином земље или потповршинским слојем;
3. *Међународни стандарди и препоруке* јесу стандарди и препоруке Међународне агенције за атомску енергију, Међународне комисије за радиолошку заштиту и Међународне организације за стандардизацију и других релевантних међународних организација;
4. *Ремедијација* у смислу овог правилникаје скуп административних и техничких поступака који се спроводе ради смањења излагања јонизујућем зрачењу услед контаминације земљишта активностима усмереним на извор контаминације или путеве излагања, до нивоа који је сигуран за будуће коришћење локације.
5. *Санација* у смислу овог правилникаје скуп административних и техничких поступака који се спроводе ради смањења излагања јонизујућем зрачењу услед контаминације објекта активностима усмереним на извор контаминације или путеве излагања, до нивоа који је сигуран за будуће коришћење објекта.
6. *Корисник локације или објекта* је физичко лице, правно лице или предузетник који поседује локацију или објекат са контаминацијом или сумњом на контаминацију која је последица планираних активности, ситуација постојећег излагања или ванредног догађаја а која се не може занемарити са становишта заштите од јонизујућег зрачења;
7. *Одговорни субјекат* је субјекат одговоран за спровођење ремедијације односно санације.

**Одговорност за спровођење ремедијације локације или санације контаминираног објекта**

**Члан 3**

Правно лице или предузетник чијом делатношћу је дошло до контаминације или сумње на контаминацију локације или објекта одговоран је за спровођење ремедијације локације односно санације контаминираног објекта.

Уколико је правно лице или предузетник чијом делатношћу је дошло до контаминације или сумње на контаминацију непознат или је недоступан, корисник локације је одговоран за спровођење ремедијације локације односно санације контаминираног објекта.

Уколико је до контаминације дошло услед ванредних догађаја ван територије Републике Србије, држава сноси одговорност за спровођење ремедијације локације односно санације контаминираног објекта.

**Финансирање ремедијације или санације**

**Члан 4.**

Средства потребна за спровођење ремедијације локације односно санације контаминираног објекта обезбеђује правно лице или предузетник чијом делатношћу је дошло до контаминације или сумње на контаминацију.

У случају из члана 3. став 2 овог правилника, спровођење ремедијације локације односно санације контаминираног објекта финансира се из средстава корисника локације.

Правно лице или предузетник чијом делатношћу је дошло до контаминације или сумње на контаминацију и који накнадно постане доступан или за кога се накнадно утврди да је одговоран за спровођење ремедијације локације односно санације контаминираног објекта, у складу са чланом 3. став 2 овог правилника, дужан је да обезбеди средства за спровођење ремедијације локације или санације објекта.

У случају из члана 3. став 3 овог правилника, спровођење ремедијације локације односно санације контаминираног објекта финансира се из буџета Републике Србије.

Уколико је против правног лица или предузетника чијом делатношћу је дошло до контаминације или сумње на контаминацију отворен стечајни поступак или покренут поступак принудне ликвидације, спровођење ремедијације локације односно санације контаминираног објекта финансира се из буџета Републике Србије.

У случају из става 5. овог члана, Република Србија има право на повраћај износа којим је финансирана ремедијација локације односно санација контаминираног објекта, у складу са другим посебним законима.

**II РЕМЕДИЈАЦИЈА ЛОКАЦИЈЕ И САНАЦИЈА КОНТАМИНИРАНИХ ОБЈЕКАТА**

**Фазе ремедијације односно санације**

**Члан 5.**

Ремедијација локације односно санација контаминираног објекта обухвата:

1. прелиминарно испитивање локације односно објекта;
2. детаљно испитивање локације односно објекта;
3. планирање ремедијације односно санације;
4. спровођење активности ремедијације односно санације;
5. управљање локацијом односно објектом након спроведених активности ремедијације односно санације.

**Прелиминарно испитивање**

**Члан 6.**

Информације од значаја, како оне тренутне, тако и историјске, које треба да се сакупе у поступку прелиминарног испитивања укључују нарочито:

1. место и границе одговарајуће локације односно објекта;
2. природу и обим и врсту активности које се спроводе на локацији односно објекту (укључујући и прошле и садашње власнике и кориснике);
3. објекте, укопане структуре и материјале (укључујући и могући отпад), као и физичке баријере;
4. идентификацију извора контаминације, одређивање степена и карактеристика радиолошке и нерадиолошке контаминације, као и друге опасности и карактеризација путева излагања;
5. опште метеоролошке параметре на локацији;
6. геолошке и хидрогеолошке карактеристике, укључујући и типове земљишта;
7. оближње изворе воде и како се они користе у становништву;
8. активности људи на локацији, као и у њеном окружењу;
9. факторе животне средине на локацији, као и окружењу, што укључује и присуство заштићених или угрожених врста;

Идентификацију извора контаминације и одређивање степена и карактеристика радиолошке контаминације из става 1. тачка 4) овог члана врши се:

1. мерењем јачине амбијенталног еквивалента дозе;
2. мерењем површинске контаминације;
3. анализом садржаја радионуклида у различитим узорацима који репрезентују објекат или локацију или су присутни у објекту или на локацији.

Идентификацију извора контаминације и одређивање степена и карактеристика радиолошке контаминације из става 2. овог члана врши овлашћено правно лице за послове заштите од јонизујућег зрачења са одговарајућим овлашћењем.

 **Процена ризика**

**Члан 7.**

На основу прикупљених информација из члана 6. став 1. овог правилника, одговорни субјекат врши процену ризика по здравље људи и животну средину узимајући у обзир садашње и највероватније услове у будућности укључујући и услове потенцијалне миграције контаминаната у животној средини.

Процена ризика садржи процену дозе за појединца из становништва узимајући у обзир могуће путеве излагања и релевантне сценарије који могу да доведу до излагања као и релевантне друштвене и економске факторе.

Процена ризика се врши у складу са признатом методологијом и стандардима Међународне агенције за атомску енергију и других међународних организација.

**Члан 8.**

Уколико се у поступку прелиминарног испитивања утврди присуство и других супстанци које нису радиоактивне, одговорни субјекат је дужан да поступи у складу са посебним прописима из области заштите животне средине.

**Члан 9.**

За локацију односно објекат у коме је у поступку прелиминарног испитивања процењено да је доза за појединца из становништва мања од референтног нивоа прописаног правилником којим се уређује ослобађање од регулаторне контроле одговорни субјекат подноси Директорату захтев за:

1. ослобађање од регулаторне контроле уколико је локација односно објекат био под регулаторном контролом;
2. коришћење без ограничења уколико локација односно објекат није био под регулаторном контролом.

Уз захтев из става 1. овог члана одговорни субјекат подноси извештај о прелиминарном испитивању који садржи нарочито:

1. информације о локацији или објекту и то:
2. адреса, катастарска парцела, GPS координате;
3. историјат локације или објекта;
4. окружење
5. узрок контаминације;
6. извор контаминације, степен и карактеристике радиолошке и нерадиолошке контаминације, као и друге опасности;
7. значајнe путевe излагања и рецепторe излагања;
8. концептуални модел локације односно објекта на основу којег се описују кључни извори контаминације и путеви излагања;
9. процену ризика од локације односно објекта по здравље људи или животну средину;
10. процену могуће миграције контаминаната у области у окружењу;
11. утврђивање субјекта или субјеката који можда сносе одговорност за контаминацију/који су можда довели до контаминације;
12. закључак о потреби спровођења ремедијације односно санације.

 **Оправданост спровођења ремедијације односно санације**

**Члан 10.**

За локацију или објекат у коме је у поступку прелиминарног испитивања процењено да је доза за појединца из становништва већа од референтног нивоа прописаног правилником којим се уређује ослобађање од регулаторне контроле одговорни субјекат дужан је да утврди оправданост спровођења поступка ремедијације локације односно санације објекта.

Оправданост спровођења ремедијације локације односно санације објекта утврђује се детаљним испитивањем.

**Детаљно испитивање локације односно објекта**

**Члан 11.**

Одговорни субјекат спроводи детаљно испитивање локације односно објекта које укључује нарочито:

1. карактеризацију локалне животне средине која подразумева сакупљање метеоролошких параметара у области од значаја, испитивања нивоа спољашњег зрачења, као и узорковање, и анализу земљишта, подземих вода, површинских вода и седимента, по потреби;
2. испитивање природе и нивоа контаминације;
3. Обезбеђивање података, развоја сценарија и претпоставке о начину кретања радионуклида кроз животну средину, неопходних за процену дозе и процену ризика од резидуалних радиоактивних материјала за појединца из становништва који се налази на или у близини контаминиране локације коришћењем развијених софтверски модела;
4. процену излагања становништва које потиче од контаминиране локације или објекта;
5. одлуку о томе да ли је ремедијација односно санација оправдана или не.

Испитивање природе и нивоа контаминације из става 1. тачка 2) овог члана врши се у складу са Прилогом 1. овог правилника.

Испитивање природе и нивоа контаминације из става 1. тачка 2) овог члана врши овлашћено правно лице за послове заштите од јонизујућег зрачења са одговарајућим овлашћењем.

За локацију односно објекат у коме је у поступку детаљног испитивања процењено да ремедијација односно санација нису оправдане, одговорни субјекат доставља Директорату извештај о детаљном испитивању са образложењем одлуке.

У случају из става 4. овог члана Директорат може да наложи одговорном субјекту да успостави мере ограничења.

**Планирање ремедијације односно санације**

**Члан 12.**

Одговорни субјекат дужан је да у поступку планирања ремедијације односно санације примени принципе градираног приступа и начела оптимизације са аспекта заштите од јонизујућег зрачења.

Одговорни субјекат спроводи анализу којом се потврђује оптимизација заштите од јонизујућег зрачења како би се упоредила свеукупна корист сваке од опција ремедијације односно санације током планирања ремедијације односно санације.

Анализа из става 2. овог члана садржи нарочито:

1. оцену доступних технологија и техничке изводљивости опција ремедијације односно санације које се разматрају;
2. преглед могућих сигурносних проблема (радиолошких и нерадиолошких) током и након спровођења ремедијације односно санације;
3. процену утицаја на животну средину у складу са другим посебним законом;
4. процену доза радника пре, током и након спровођења ремедијације односно санације, ако је то потребно;
5. врсте и количину заосталог материјала;
6. процену трошкова и других ресурса у вези са пројектовањем и применом сваке од потенцијалних опција ремедијације односно санације;
7. контролне мере које могу бити потребне након спровођења ремедијације односно санације.

 **Сагласност за ремедијацију односно санацију**

**Члан 13.**

Одговорни субјекат је дужан да од Директората прибави сагласност за ремедијацију локације односно санацију контаминираног објекта.

Захтев за издавање сагласности за ремедијацију локације односно санацију контаминираног објекта одговорни субјекат подноси на обрасцу П24-01 који је одштампан у Прилогу 2. овог правилника и чини његов саставни део.

Уз захтев из става 2. овог члана, корисник локације је дужан да Директорату поднесе

1. План ремедијације односно санације
2. План управљања радиоактивним отпадом

Садржај Плана ремедијације односно санације дат је у Прилогу 3. овог правилника.

План управљања радиоактивним отпадом може бити посебно поглавље Плана ремедијације односно санације.

У случају контаминације локације и другим супстанцама за чију ремедијацију је потребна сагласност и других надлежних органа, План ремедијације је саставни део програма према посебним прописима из области заштите животне средине.

**Спровођење ремедијације односно санације**

**Члан 14.**

Ремедијацију локације односно санацију контаминираног објекта врши овлашћено правно лице за послове деконтаминације радне и животне средине ангажован од стране одговорног субјекта.

Ремедијација локације односно санација контаминираног објекта спроводи се у складу са планом ремедијације односно санације и планом управљања радиоактивним отпадом који су саставни део документације поднете приликом подношења захтева за добијање сагласности за спровођење ремедијације односно санације.

**Члан 15.**

Ремедијација локације односно санација контаминираног објекта не сме да доведе до ширења контаминације на локацији односно објекту, контаминације других објеката на локацији или до контаминације друге локације, осим ако је друга локација одобрена и контролисана тако да се на њој може управљати контаминацијом.

Спровођење ремедијације односно санације подразумева нарочито:

1. спровођење активности ремедијације односно санације везаних за одређену локацију односно објекат што укључује и потврду о потреби увођења контроле за локацију на којој се спроводи ремедијација односно за објекат у коме се спроводи санација (нпр. потврду да ли су испуњени услови за ограничено коришћење или коришћење без ограничења);
2. спровођење завршног радиолошког испитивања након завршетка ремедијације односно санације којим се уврђује да је постигнуто крајње стање успостављено у Плану ремедијације;
3. потврду да је ремедијација односно санација спроведена у складу са Планом ремедијације односно санације;
4. припрему завршног извештаја о ремедијацији односно санацији којим се документују тренутни услови на локацији након завршетка ремедијације односно санације и којим се потврђује да је критеријум за крајње стање испуњен.

 **Извештај о ремедијацији односно санацији**

**Члан 16.**

Одговорни субјекат је дужан да најкасније 60 дана по завршеној ремедијацији локације односно санацији контаминираног објекта поднесе Директорату Извештај о обављеној ремедијацији односно санацији којим се доказује да је постигнут крајњи статус локације односно објекта у складу са планом.

Садржај извештаја из става 1. овог члана дат је у Прилогу 4. овог pравилника.

**Услови за коришћење објекта и локације без ограничења**

**Члан 17.**

Локације односно објекти се након спроведене ремедијације односно санације могу користити без ограничења уколико су решењем Директората ослобођени регулаторне контроле, у складу са правилником којим се уређује ослобађање од регулаторне контроле.

 **Мере ограничења**

**Члан 18.**

Уколико након спроведене ремедијације или санације није могуће остварити услове за ослобађање од регулаторне контроле у складу са правилником којим се уређује ослобађање од регулаторне контроле одговорни субјекат дужан је да успостави мере ограничења прописаних решењем Директората а нарочито:

1. ограничи приступ објекту и локацији;
2. објекат и локацију обележи јасно видљивим знаковима упозорења;
3. успостави мере за одржавање објекта или локације;
4. врши мониторинг радиоактивности;
5. успостави систем вођења, коришћења и допуњавања евиденција;
6. достави податке за евиденцију Директората о контаминираним локацијама и објектима;
7. друге мере ограничења.

Мониторинг радиоактивности из става 1. тачка 4) овог члана обавља се у складу са Програмом мониторинга који израђује одговорни субјекат и одобрава Директорат и врши овлашћено правно лице за послове заштите од јонизујућег зрачења са одговарајућим овлашћењем.

Одговорни субјекат је дужан да за локације или објекте из става 1. овог члана Директорату достави Програм праћења стања локације или објекта за коришћење са ограничењем.

Обим и садржај Програма из става 3. овог члана дат је у Прилогу 5. овог правилника.

 **Периодична провера стања**

**Члан 19.**

Одговорни субјекат из члана 18. став 1. врши периодичну проверу стања на локацији или у објекту за које су успостављене мере ограничења у циљу процене могућности спровођења мера ремедијације односно санације које би омогућиле коришћење локације односно објекта без ограничења.

 **Управљање локацијом односно објектом након спроведених активности ремедијације**

 **односно санације**

**Члан 20.**

Ако се мерама из члана 18. став 1. тач. 3) и 4) потврди дугорочна делотворност мера ремедијације односно санације, као и да су неприхватљиви ризици по здравље људи и штетни утицај на животну средину елиминисани, одговорни субјекат може да поднесе захтев Директорату за уклањања неких или свих ограничења које се примењују на локацији односно у објекту.

 **Учешће јавности**

**Члан 21.**

Одговорни субјекат дужан је да у свим фазама ремедијације односно санације успостави систем за размену информација и консултација са заинтересованим странама.

 **III ПРЕЛАЗНЕ И ЗАВРШНЕ ОДРЕДБЕ**

**Ступање на снагу**

**Члан 22.**

Овај правилник ступа на снагу осмог дана од дана објављивања у „Службеном гласнику Републике Србије”.

**ПРИЛОГ 1.**

**Испитивање природе и нивоа контаминације**

1. **Испитивање природе и нивоа контаминације локације**

Утврђивање природе и нивоа контаминације локације обухвата:

1. одређивање нивоа природног зрачења;
2. одређивање хоризонталног и вертикалног профила јачине амбијенталног еквивалента дозе изнад површине земље
3. одређивање хоризонталног и вертикалног профила контаминације земљишта;
4. испитивање садржаја радионуклида у земљи, њихове активности и способности за миграцију;
5. испитивање садржаја радионуклида у води;
6. одређивање могућности миграције радионуклида изван локације кроз земљу, воду или ваздух.

Положај мерних тачака се одређују коришћењем референтног координатног система или специфичних тачака на локацији.

Мрежа и густина мерних тачака одређује се на основу историјата локације и резултата прелиминарног испитивања.

Носилац овлашћења дужан је да образложи изабрану мрежу и густину мерних тачака.

Испитивање садржаја радионуклида у води врши се ако на локацији постоје површинске воде мерењем укупне алфа и бета активности.

Ако се на локацији налази извориште воде за пиће, врши се мерење укупне алфа и бета активности воде за пиће.

Ако постоји сумња да контаминант може да мигрира у воду, или ако постоји могућност миграције контаминанта изван локације, врши се мерење површинских и подземних вода изван локације у циљу утврђивања утицаја локације на друге области.

1. **Испитивање природе и нивоа контаминације објекта**

Испитивање природе и нивоа контаминације објекта обухвата:

1. мерење јачине амбијенталног еквивалента дозе;
2. радиолошку карактеризацију подова, зидова и плафона;
3. радиолошку карактеризацију свих структура, система и компонената.

Радиолошка карактеризација из тачке 2) и 3) обухвата:

1. мерење површинске контаминације;
2. одређивање садржаја радионуклида у брисевима и узорцима грађевинског материјала, зидних и подних облога и премаза, узорцима земљишта и воде испод објеката (ако је применљиво)

Положај мерних тачака се одређује коришћењем референтног координатног система или специфичних тачака на објекту.

Мрежа и густина мерних тачака одређује се на основу историјата објекта и резултата прелиминарног испитивања.

Носилац овлашћења дужан је да образложи изабрану мрежу и густину мерних тачака.

**ПРИЛОГ 2.**

**ОБРАЗАЦ П24-01**

**Захтев за издавање сагласности за санацију објекта или ремедијацију локације**

I Подаци о правном/физичком лицу

|  |  |
| --- | --- |
| Пословно име правног лица / Име и презиме физичког лица | Матични број:  |
| ПИБ:  |
| Град:Поштански број:  | Улица и број:  |
| Телефон:  | Факс:  | Е-пошта:  |
| Лица за контакт:  |

II Подаци о локацији или објекту за који се тражи сагласност за ремедијацију односно санацију

|  |
| --- |
| □ **Ремедијација локације** |
| Информације о локацији | Адреса  |  |
| Катастарска општина  |  |
| Број парцеле |  |
| GPS координате |  |
| Напомена |  |
| □ **Санација објекта** |
| Информације о објекту | Адреса  |  |
| Катастарска општина  |  |
| Број парцеле |  |
| GPS координате |  |
| Напомена |  |

III Овера

Под пуном материјалном и кривичном одговорношћу потврђујемо тачност напред наведених података.

|  |  |  |
| --- | --- | --- |
| Место:  |    |   Име, презиме и потпис овлашћеног лица |
| Датум:  |    |
| Прилог: |    |

**ПРИЛОГ 3.**

**Садржај плана санације или ремедијације**

Документ обавезно садржи следеће информације:

1. назив документа;
2. број верзије и датум израде;
3. подаци о правном или физичком лицу (ако је применљиво):
4. назив правног лица / име и презиме физичког лица;
5. адреса;
6. број решења о упису у регистар Агенције за привредне регистре односно решења надлежног суда;
7. матични број;
8. ПИБ;
9. шифра делатности;
10. тел/факс;
11. адреса електронске поште,
12. евиденција измена и допуна.

Текст у наставку може да се користи као образац за План ремедијације односно санације уз одговарајуће измене. Одређена поглавља могу да се избришу или да се додају друга како би се прилагодило врсти или условима локације односно објекта за коју се планира ремедијација односно санација.

1. Увод

1.1. Обим ремедијације односно санације

1.2. Циљеви ремедијације односно санације

1.3. Организација и управљање

1.3.1. Људски ресурси

1.3.2. Улоге и одговорности

1.3.3. Временски рокови

1.3.4. Координација са другим организацијама

2. Регулаторни захтеви

2.1. Референтни нивои

2.2. Критеријуми крајњег стања

2.3. Критеријуми крајњег статуса

2.4. Безбедност локације

3. Историјат локације односно објекта

3.1. Претходне активности

3.2. Евиденције о власништву

3.3. Евиденције о производњи и одлагању материјала на локацији односно у објекту

4. Карактеристике локације односно објекта

4.1. Кључне одлике локације односно објекта, укључујући и инсталације изнад и испод нивоа тла

4.2. Локалне и регионалне демографске податке, тренутна и будућа употреба земљишта односно објекта, тренутни и будући корисници земљишта односно објекта

4.3. Геологија, сеизмичност и хидрологија локације

4.4. Особине и карактеристике површинских вода као што су мочваре, потоци, реке, језера, рибњаци

4.5. Особине и карактеристике подземних вода

4.6. Врста климе, метеоролошки услови, карактеристике годишњих доба, количина падавина

4.7. Мапе и планови (у различитим размерама и са фотографијама из ваздуха)

5. Испитивање локације односно објекта

5.1. Детаљни опис локације односно објекта

5.2. Преглед података о локацији односно објекту

5.3. Испитивање података и идентификовање опасности

5.4. Анализа излагања зрачењу ради поређења историјских и новоприкупљених података

5.5. Испитивање несигурности

5.6. Идентификовање недостајућих података и предложена стратегија за њихово надокнађивање, ако је то потребно

6. Резултати испитивања природе и нивоа контаминације локације односно објекта

6.1. Стратегија испитивања

6.2. Методи испитивања

6.3. Анализа узорака

6.4. Утврђивање радионуклида од значаја

6.5. Утврђивање нерадиолошких контаминаната од значаја

6.6. Презентовање података

7. Процена доза

7.1. Процењене дозе за појединце из становништва (пре, током и после ремедијације односно санације)

7.2. Процењене дозе за лица ангажована у активностима ремедијације односно санације

7.3. Програм заштите од зрачења

7.3.1. Заштита становништва током ремедијације односно санације

7.3.2. Заштита лица ангажованих у спровођењу ремедијације односно санације

7.4. Oдређивање приоритета за локације предвиђене за ремедијацију односно санације

8. Процена нерадиолошких ризика

8.1. Табела нерадиолошких ризика

8.2. Испитивање ризика и одређивање приоритета

8.3. Стратегије за управљање ризицима

8.4. Заостали ризик након примене стратегија за управљање ризицима

9. Процена утицаја на животну средину

10. Утврђивање опција ремедијације односно санације и избор мера ремедијације односно санације

10.1. Општи циљеви анализе опција

10.2. Општи приступ приликом утврђивања и испитивања опција

10.3. Прелиминарна идентификација могућих мера ремедијације односно санације и доступне технологије ремедијације односно санације

10.4. Анализа опција

10.5. Детаљно испитивање опција

10.6. Идентификовање оптималних опција ремедијације односно санације (укључујући и прелазне мере)

10.7. Припрема радних планова за локацију односно објекат који укључују, ако је то примењиво, и договоре у случају ванредних ситуација за поступање у случају било којих догађаја током ремедијације односно санације

11. План управљања заосталим материјалом (укључујући и радиоактивни отпад)

11.1. Идентфиковање и карактеризација заосталог материјала

11.2. Могућности да се заостали материјал сведе на минимум

11.3. Резидуални материјал који се ослобађа регулаторне контроле, укључујући и онај предвиђен за поновно коришћење и рециклирање

11.4. Резидуални материјал предвиђен за одлагање на депонијама (нпр. општинским депонијама)

11.5. Резидуални материјал којим се управља као ковенционалним отпадом

11.6. Резидуални материјал којим се управља као са радиоактивним отпадом

11.7. Обрада (предтретман, третман, кондиционирање)

11.8. Складиштење

11.9. Транспорт

11.10. Одлагање

12. Размена информација и консултације са заинтересованим странама

12.1. Листа идентификованих заинтересованих страна

12.2. Размена информација и консултације

12.3. Евиденција размењених информација, консултација и укључености

12.4. Разлози за забринутост и начин њиховог решавања

13. Систем интегрисаног менаџмента

13.1. Одговорности

13.2. Циљеви, стратегије и планови

13.3. Документација

13.4. Управљање ресурсима

13.5. Управљање процесима и активностима

13.6. Управљање ланцем снабдевања

14. Припрема завршног извештаја

15. Планирање након ремедијације односно санације

15.1. Дугорочна брига и одржавање, институционална контрола

15.2. Мониторинг и надзор

15.3. Распоред мониторинга

15.4. Мониторинг критеријума остварених резултата

15.5. Одговорности у оквиру анализе података из мониторинга

16. Трошкови и финанасијски план

**ПРИЛОГ 4.**

**Садржај извештаја о обављеној санацији или ремедијацији**

1. **Увод**

Информације о објекту или локацији, резиме извештаја о прелиминарном испитивању

1. **Радиолошка карактеризација**

Резиме извештаја о детаљном испитивању са анализом резултата.

1. **Процена ризика по здравље људи и животну средину**

Процена излагања са анализом и проценом ризика по здравље и животну средину.

1. **Мере санације или ремедијације**

Спроведене мере санације или ремедијације са оценом њихове ефикасности.

1. **Мере заштите од зрачења**

Примењене мере заштите од зрачења изложених радника, становништва и животне средине током спровођења санације или ремедијације.

1. **Управљање радиоактивним отпадом**

Количина, категорија и тип радиоактивног отпада насталаог током санације или ремедијације, начин сакупљања, паковања и чувања.

1. **Завршна радиолошка мерења**

Извештај о резултатима завршних радиолошких мерења са анализом испуњености критеријума за ослобађање од регулаторне контроле.

1. **Закључак**

Изјава да се објекат или локација може користити без ограничења. Уколико нису испуњени услови из члана 17. овог правилника, описати мере спроведене у складу са чланом 18. овог правилника.

**ПРИЛОГ 5.**

**ПРОГРАМ ПРАЋЕЊА СТАЊА ЛОКАЦИЈЕ ИЛИ ОБЈЕКТА ЗА КОРИШЋЕЊЕ СА ОГРАНИЧЕЊЕМ**

Документ обавезно садржи следеће информације:

1. назив документа;
2. број верзије и датум израде;
3. подаци о правном или физичком лицу (ако је применљиво):
4. назив правног лица / име и презиме физичког лица;
5. адреса;
6. број решења о упису у регистар Агенције за привредне регистре односно решења надлежног суда;
7. матични број;
8. ПИБ;
9. шифра делатности;
10. тел/факс;
11. адреса електронске поште;
12. евиденција измена и допуна.

Документ садржи најмање следећа поглавља:

1. **Радиолошки статус локације или објекта**

Резултати детаљне радиолошке карактеризације локације или објекта, графички прикази просторне расподеле контаминације и јачине дозе.

1. **Приступ локацији или објекту**

Административне процедуре за приступ локацији или објекту, активности које се обављају на локацији или објекту

1. **Мере превенције или смањења излагања**

Мере превенције или смањења излагања на локацији или у објекту, мере за спречавање ширења контаминације на локацији или у објекту као и ширења ван локације или објекта (путем ветра, воде, људским активностима и др.), мере за одржавање инжењерских баријера за контролу и спречавање приступа контаминантима.

1. **Програм мониторинга на локацији или објекту**

Програм праћења нивоа радиоактивности на локацији или у објекту након завршетка пројекта а који нарочито укључује параметре који ће се пратити, учесталост испитивања и др.

1. **Промена физичких и хемијских својстава**

Анализа промена хемијских и физичких својстава контаминаната током времена.

1. **Промена путева излагања**

Анализа могућих промена путева излагања током времена.